**Informatīvais ziņojums**

**Par 2014. gada 17. jūnija Ministru kabineta sēdes darba kārtības punktu**

**“Par Latvijas Republikas nacionālo pozīciju apstiprināšanu par ES kopējās nostājas projektiem pievienošanās sarunu ar Melnkalni 4. sadaļā Brīva kapitāla kustība, 31. sadaļā Ārējā, drošības un aizsardzības politika un 32. sadaļā Finanšu kontrole”**

Lai novērtētu Eiropas Savienības (ES) kandidātvalstu gatavību sākt sarunas konkrētās jomās, Eiropas Komisija (EK) veic kandidātvalstu nacionālo tiesību aktu atbilstības ES prasībām izvērtēšanu. Melnkalnes tiesību aktu atbilstības ES prasībām izvērtēšana tika sākta 2012. gada jūnijā. Pievienošanās sarunu sadaļās, kurās ES dalībvalstis ir paredzējušas sarunu atvēršanas vai slēgšanas nosacījumus, EK uzrauga to izpildi. Melnkalnes ES pievienošanās sarunās ir 35 sadaļas. Līdz 2014. gada 17. jūnijam sarunās ar Melnkalni ir atvērtas deviņas sarunu sadaļas (5. sadaļa Valsts iepirkums, 6. sadaļa Uzņēmējdarbības likumdošana, 7. sadaļa Intelektuālā īpašuma tiesības, 10. sadaļa Informācijas sabiedrība un mediji, 20. sadaļa Uzņēmumu un rūpniecības politika, 23. sadaļa Tiesu vara un pamattiesības, 24. sadaļa Tieslietas, brīvība un drošība, 25. sadaļa Zinātne un pētniecība un 26. sadaļa Izglītība un kultūra), no kurām provizoriski slēgtas divas sarunu sadaļas (25. sadaļa un 26. sadaļa). 2014. gada 24. jūnijā Luksemburgā plānota Starpvaldību ES pievienošanās konference ar Melnkalni, kuras laikā paredzēts atvērt pievienošanās sarunas ar Melnkalni 4. sadaļā Brīva kapitāla kustība, 31. sadaļā Ārējā drošības un aizsardzības politika un 32. sadaļā Finanšu kontrole.

4. sadaļa Brīva kapitāla kustība

EK uzskata, ka Melnkalni var uzskatīt par pietiekami sagatavotu, lai uzsāktu sarunas 4. sadaļā Brīva kapitāla kustība.

Melnkalnes regulējums brīva kapitāla kustības jomā lielā mērā atbilst *acquis*, vienlaikus jāturpina pilnīga tiesību aktu piemērošana un harmonizācija, īpaši pievēršot uzmanību regulējuma saskaņošanai maksājumu sistēmu jomā. Melnkalnei ir jāatceļ esošie ierobežojumi ārvalstu pilsoņiem, kas attiecas uz īpašumu tiesībām. EK norāda, ka Melnkalnei jāturpina stiprināt administratīvo kapacitāti valsts iestādēs.

Ņemot vērā šobrīd sasniegto līmeni ES integrācijas procesā brīva kapitāla kustības jomā, EK rekomendē uzsākt sarunas par 4. sadaļu. Vienlaikus EK ierosina, ka sadaļu būs iespējams provizoriski slēgt pēc tam, kad tiks izpildīti trīs slēgšanas nosacījumi (tiesību aktu saskaņošana ar *acquis*, atceļot visus esošos ierobežojumus; Maksājumu sistēmu likuma īstenošana un regulu (EK) Nr. 924/2009 un (ES) Nr. 260/2012 ieviešana; tiesību aktu saskaņošana naudas atmazgāšanas un terorisma finansēšanas novēršanas jomā).

31. sadaļa Ārējā, drošības un aizsardzības

ES Augstā pārstāve, vienojoties ar EK, uzskata, ka Melnkalni var uzskatīt par pietiekami sagatavotu, lai uzsāktu sarunas 31. sadaļā Ārējā, drošības un aizsardzības politika.

Melnkalne ir sasniegusi labu tiesību aktu saskaņošanas līmeni ar *acquis* ārējās, drošības un aizsardzības politikas jomā. Melnkalnē ir izveidots atbilstošs institucionālais ietvars, tai skaitā diplomātisko pārstāvniecību tīkls. Vienlaikus Melnkalnei jāturpina stiprināt administratīvo kapacitāti jau izveidotajās institūcijās. Pēc ES ieteikumiem, Melnkalne ir konsekventi saskaņojusi savas nacionālās pozīcijas ar ES Kopējās, ārējās un drošības politikas pozīcijām, kā arī pievienojusies ES deklarācijām, paziņojumiem, Padomes lēmumiem un ierobežojošiem pasākumiem.

Ņemot vērā šobrīd sasniegto līmeni ES integrācijas procesā ārējās, drošības un aizsardzības politikas jomā, Augstā pārstāve, vienojoties ar EK, rekomendē uzsākt sarunas par 31. sadaļu. Vienlaikus Augstā pārstāve, vienojoties ar EK, ierosina, ka sadaļu būs iespējams provizoriski slēgt pēc tam, kad tiks izpildīts viens slēgšanas nosacījums (pilnā apjomā jāsaskaņo sava pozīcija ar 2011. gada 21. marta Padomes lēmumu Nr. 2011/168/CFSP, kā arī ES vadlīnijām par vienošanos starp Romas statūtu dalībvalstīm un ASV par kārtību kādā personas nododamas Starptautiskajai krimināltiesai).

32. sadaļa Finanšu kontrole

EK uzskata, ka Melnkalni var uzskatīt par pietiekami sagatavotu, lai uzsāktu sarunas 32. sadaļā Finanšu kontrole.

Melnkalne kopumā ir sasniegusi apmierinošu tiesību aktu saskaņošanas līmeni ar *acquis.* Melnkalne daļēji īsteno *acquis* un starptautiski atzītos iekšējās kontroles standartus un ES labās prakses piemērus, kā arī Starptautiskās Augstās revīziju iestāžu organizācijas (SARIO) noteiktos ārējā audita standartus. Melnkalnei ir jāturpina pilnīga tiesību aktu saskaņošana un harmonizācija, nodrošinot ievērojama un ilgtspējīga vadības atbildības principa ievērošana, kā arī jāspēj nodrošināt nepieciešamo administratīvo kapacitāti.

Ņemot vērā šobrīd sasniegto līmeni ES integrācijas procesā finanšu kontroles jomā, EK rekomendē uzsākt sarunas par 32. sadaļu. Vienlaikus EK ierosina, ka sadaļu būs iespējams provizoriski slēgt pēc tam, kad tiks izpildīti četri slēgšanas nosacījumi (regulējuma un pamatnostādņu ieviešana iekšējās finanšu kontroles valsts iestādes jomā un nepieciešamās administratīvās kapacitātes nodrošināšana visos līmeņos; Valsts audita iestādes SARIO standartiem atbilstības un tās administratīvās kapacitātes nodrošināšana; efektīvas krāpšanas apkarošanas darbības koordinācijas nodrošināšana; tiesību aktu ar *acquis* par monētu un naudas zīmju, kas līdzīgas eiro monētām, izmantošanu saskaņošana)

Par ES kopējo nostāju projektiem pievienošanās sarunu ar Melnkalni 4. sadaļā Brīva kapitāla kustība, 31. sadaļā Ārējā, drošības un aizsardzības politika un 32. sadaļā Finanšu kontrole ir sagatavotas Latvijas nacionālās pozīcijas. Par ES pievienošanās sarunu ar Melnkalni atvēršanu 4., 31. un 32. sadaļā lems Starpvaldību konference (plānota 2014. gada 24. jūnijā Luksemburgā).

Latvijas pozīcija:

* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 4. sadaļā Brīva kapitāla kustība.
* Latvija atbalsta Augstās pārstāves un Eiropas Komisijas rekomendāciju atvērt pievienošanās sarunas ar Melnkalni 31. sadaļā Ārējā, drošības un aizsardzības politika.
* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 32. sadaļā Finanšu kontrole.

Pozīcija ir sagatavota saskaņā ar Ministru kabineta 2009. gada 3. februāra noteikumiem Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos”.

Tā kā ES paplašināšanās un Melnkalnes pievienošanās sarunas uzskatāmas par tādām, kas būtiski skar Latvijas intereses, saskaņā ar Ministru kabineta 2009. gada 3. februāra noteikumu Nr. 96 21.1.1. punktuto apstiprināšanas kārtība paredz apstiprināšanu Ministru kabinetā.

Iesniedzējs: ārlietu ministra p.i. R.Kozlovskis

Vīza: valsts sekretāra p.i. M.Manika

09.06.2014. 10.53

877

Lilita Cīrule, 67015279

lilita.cirule@mfa.gov.lv